แบร์ลุสโคนี ประกาศขาย! “เอซี มิลาน” ให้จีน
"แบร์ลุสโคนี" ประกาศขาย เอซี มิลาน ให้จีน มูลค่าอย่างน้อย 400 ล้านยูโร หรือ 200 ล้านปอนด์ ชำระแล้วเสร็จภายใน 2 ปี
6 ก.ค. 2559

ซิลวีโอ แบร์ลุสโคนี อดีตนายกรัฐมนตรีอิตาลี เปิดเผยว่า ได้ประกาศขายสโมสรฟุตบอล “เอซี มิลาน” ให้แก่กลุ่มธุรกิจจากประเทศจีน นับเป็นการตอกย้ำให้เห็นถึงความพยายามของจีนในการเข้าซื้อทีมสโมสรฟุตบอลทั่วโลก มูลค่าอย่างน้อย 400 ล้านยูโร หรือ 220 ล้านปอนด์ ซึ่งจะชำระเงินแล้วเสร็จภายในอีก 2 ปี ข้างหน้าทั้งนี้ มูลค่ารวมของสโมสรอาจเพิ่มสูงถึง 750 ล้านยูโร เมื่อรวมจำนวนหนี้ทั้งหมดแล้ว
แบร์ลุสโคนีกล่าวว่า ปัจจุบันสโมสรกำลังเดินหน้าสู่ประเทศจีนแต่ไม่ได้เปิดเผยรายชื่อของผู้ที่เข้าซื้อกิจการสโมสรแต่อย่างใด โดยสื่อมวลชนต่างคาดการณ์ว่าขณะนี้อยู่ในขั้นตอนของการวางข้อตกลงในสัญญา
โดย สโมสรฟุตบอลเอซี มิลาน จัดว่าเป็นหนึ่งในสโมสรที่ประสบความสำเร็จมากที่สุดในยุโรป อย่างไรก็ตาม เมื่อปีที่ผ่านมาต้องประสบปัญหาขาดทุนมากกว่า 93.5ล้านยูโร (104 ล้านดอลลาร์) ทำให้จำเป็นต้องหาศูนย์กลางใหม่ เพื่อเพิ่มขีดความสามารถการแข่งขันกับสโมสรอื่นๆ ที่ได้รับเงินสนับสนุนเป็นจำนวนมาก
 